Webometrija
Webometrija ili kibermetrija su nazivi za nauku koja se bavi proučavanjem strukture i upotrebe internetskih usluga te strukture samog Interneta. Naziv ovim internetskim istraživanjima dodijelili su Tomas Almind i Peter Ingwersen, 1997. godine, spomenuvši taj naziv u članku naslova «Informatic Analyses on the World Wide Web». Osnovni zadaci ovih istraživanja su mjerenje broja hiperveza na Internetu, opis strukture mreže (World Wide Weba) te načina na koji korisnici pristupaju njenom istraživanju kao i istraživanju njenog sadržaja. Upotreba ovih metoda često se koristi prilikom ocjenjivanja usluga koje pružaju internetske stranice raznih univerziteta, pa je tako u prosječna webometrijska pretraživanja najčešće uključeno i do 3000 univerziteta širom svijeta. Rezultati koji se dobiju pretraživanjem slažu se u tabele te se istovremeno ispisuju osnovni podaci potrebni za nastavak istraživanja. Mjesto na ljestvici, tj. u tabeli, univerziteta zauzimaju s obzirom na njihov virtualni uticaj na korisnike te opću prisutnost na mreži. Najbolje rezultate webometrija je dosad pokazala kada su metode bile korištene za pretraživanje samo unutar jedne mreže tj. mreže jedne države pri čemu je važno naglasiti da se koristio samo jedan jezik (matični jezik te domene).